ดีเดย์นำความเสี่ยงมาคิดเบี้ยรถยนต์
สมาคมวินาศภัยอิงผลศึกษา&#8216;ผู้ซื้อบริษัทประกัน&#8217;ปรับตัว
3 ก.ย. 2555

สมาคมวินาศภัยอิงผลศึกษา‘ผู้ซื้อบริษัทประกัน’ปรับตัว
สมาคมประกันวินาศภัย ได้ฤกษ์นำข้อมูลผลการศึกษาเกี่ยวกับสมรรถนะความปลอดภัย ราคาอะไหล่ของรถยนต์มากำหนดค่าเบี้ยประกันรถยนต์
นายสมพร สืบถวิลกุล ประธานคณะกรรมการประกันภัยยานยนต์ สมาคมประกันวินาศภัย เปิดเผยว่า ขณะนี้ผลการศึกษาข้อมูลทางเทคนิคของรถยนต์ที่เกี่ยวข้องกับความเสี่ยงภัยในการรับประกันภัย การจัดกลุ่มรถยนต์ คุณภาพอะไหล่ ของรถยนต์ที่มีขายอยู่ในประเทศไทยเพื่อเป็นข้อมูลให้บริษัทประกันภัย ผู้ประกอบธุรกิจรถยนต์ ที่สมาคมจ้างบริษัท ทัทชาม (ประเทศไทย) ทำการศึกษาเสร็จสิ้นแล้ว
นายสมพร กล่าวว่า สมาคมจะนำข้อมูลด้านความปลอดภัยจากการโจรกรรม ต้นทุนค่าใช้จ่ายจากการซ่อมเมื่อเกิดอุบัติเหตุต่อเพื่อให้ประชาชนและบริษัทประกันได้มีข้อมูลทางเทคนิคด้านความเสี่ยงจากการโจรกรรม และความเสี่ยงจากขนาดของความเสียหายต่ออุบัติเหตุแต่ละครั้ง มากำหนดราคาค่าเบี้ยประกันให้ใกล้เคียงกับความเป็นจริง ขณะที่ประชาชนจะได้รู้ถึงความเสี่ยงของรถแต่ละรุ่น
นายสมพร กล่าวว่า ผลการศึกษาที่เสร็จสิ้นแล้ว ได้มีการจัดแบ่งกลุ่มรถยนต์ตามความเสี่ยงที่อยู่ในตลาดทั้งหมด ทุกรุ่น ทุกยี่ห้อ ออกเป็น 20 กลุ่ม ตามความเสี่ยงต่ำไปหาสูง และจะปรับปรุงข้อมูลอย่างต่อเนื่องทุกเดือน เพื่อให้ทันกับสภาพความเป็นจริงที่มีรถยนต์รุ่นใหม่ๆ ออกมาอย่างต่อเนื่อง 
“เมื่อข้อมูลเหล่านี้มีการใช้งานอย่างแพร่หลาย ผู้ผลิตรถยนต์ต่างๆ จะเกิดการปรับตัวในการพัฒนารถยนต์ที่มีขายอยู่ในไทยให้มีกลุ่มความเสี่ยงที่ดีขึ้น ราคาอะไหล่ก็จะสมเหตุสมผลมากขึ้น ระบบการซ่อมแซมรถยนต์ควรมีการพัฒนาให้ง่ายขึ้น ขณะที่บริษัทประกันเองก็นำข้อมูลที่ได้ไปประยุกต์กับการคิดเบี้ยประกันรถให้เหมาะสมกับผู้บริโภคตามความเสี่ยงที่มีการจัดกลุ่มไว้จริงได้” นายสมพร กล่าว
นายวาสิต ล่ำซำ รองประธานคณะกรรมการประกันภัยยานยนต์ กล่าวว่า ที่ผ่านมาบริษัทประกันจะเอาความเสียหายที่เกิดขึ้นมาเป็นตัวตั้งในการกำหนดค่าเบี้ย แต่หลังจากนี้จะนำเอาเรื่องของวิศวกรรมยานยนต์มาช่วยกำหนดค่าเบี้ยมากขึ้น นอกเหนือจากการใช้เกณฑ์กำหนดค่าเบี้ยรถยนต์ 5 กลุ่ม ตามที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้กำหนดไว้ 
“ที่ผ่านมา เราไม่มีข้อมูลเพียงพอ เช่น รถที่อยู่ในกลุ่มอีโคคาร์จึงคิดค่าเบี้ยใกล้เคียงกัน แต่ค่าอะไหล่ต่างกันมากถึงเท่าตัว อย่างรถยี่ห้อตลาด ถ้าซ่อมอะไหล่ที่ใช้บ่อยทั้ง 23 รายการ ราคาก็แค่ 56 หมื่นบาทเท่านั้น แต่ถ้าเป็นอีกยี่ห้อหนึ่ง ราคาจะเพิ่มขึ้นไปถึงแสนบาท แถมยังต้องรออะไหล่นานเป็นเดือนอีก ดังนั้น ปัจจัยเหล่านี้ทำให้มีส่วนสำคัญในการคิดค่าเบี้ยได้ ซึ่งอาจปรับเพิ่มขึ้นหรือลดลงตามความเสี่ยงที่เกิดขึ้นได้” นายวาสิต กล่าว 
สำหรับปัจจัยหลักที่บริษัท ทัทชาม ใช้ในการจัดกลุ่มรถยนต์นั้น ได้พิจารณาจากราคาอะไหล่ที่เสียหายจากการทดสอบการชน ระยะเวลาที่ใช้ในการซ่อมแซมความเสียหายจากการทดสอบการชน ความยากง่ายในการซ่อมแซม อะไหล่ที่เสียหายง่ายและใช้บ่อยจำนวน 23 รายการ เช่น กระจกหน้า กันชน ราคาจำหน่าย สมรรถนะของรถ และระบบป้องกันการโจรกรรม